ET Euroopa Liidu Teataja C 323/31

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 323/14

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„CORDERO DE EXTREMADURA”

EÜ nr: ES-PGI-0005-0725-09.10.2008

KGT ( X ) KPN ( )

1. Nimetus:

„Cordero de Extremadura”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.1. Värske liha (ja rups)

3.2. Toote kirjeldus, mida punktis 1 esitatud nimetus tähistab:

Punktis 5.2 kirjeldatud eriomadustega tallede rümbast või selle raietükkidest saadud liha.

Kõnealused loomarümbad on järgmiste omadustega:

a) kaal: isasloomade rümba kaal peab olema vähem kui 16 kg ja emasloomade rümba kaal vähem kui 14 kg;

b) rasvasus: õhukesest (2) keskmiseni (3) (määrus (EÜ) nr 1249/2008);

c) värvus: roosast heleroosani;

d) lihakus: klass O (rahuldav) ja järgmised (määrus (EÜ) nr 1249/2008);

e) rümba korrastamise käigus tekkivate vigastuste ja muljutisteta;

f) peki omadused: — välisrasva värvus on valge ja konsistents tihke; — rümba siserasva värvus on valge ning see katab neeru pinnast poole, aga mitte kunagi kogu neeru;

kaitstud geograafilise tähisega „Cordero de Extremadura” liha omadused:

— liha värvus varieerub roosast heleroosani;

— organoleptilised omadused: suurepärane tekstuur, väga meeldiv maitse ning mõõdukal määral lihasesiseseid rasvatriipe. Liha on väga pehme ja väherasvane. Rasva jaotuse ja kvaliteedi tõttu on liha suurepärase lõhna, aroomi ja mahlakusega.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kaitstud geograafilise tähisega „Cordero de Extremadura” liha toodetakse põllumajandusettevõtetes, kus paljunduskarja ja tallede kasvuperioodi ajal kasutatakse ekstensiivset ja poolekstensiivset tootmissüsteemi.

Paljunduskarja jaoks kasutatavad põllumajandustavad on kooskõlas traditsioonilisele ekstensiivpõllumajandusele tunnuslike tehnika, tavade ja loodusvarade kasutamisega. Paljunduskarja sööt põhineb karjamaade looduslike varude aastaringsel kasutamisel; vajaduse korral saavad loomad lisasööta, mis koosneb põhiliselt põhust, teradest ja rohust, lisasaadustest ning eelkõige teraviljast, õliseemnetest ja valgurikastest taimedest moodustuvast kontsentraadist. Lisasööda andmise kestus ja kogus sõltub olemasolevatest varudest ja loomade vajadustest konkreetsel ajavahemikul.

Emapiimast toituvad talled jäävad uttede juurde kuni võõrutamiseni (vanus 40–50 päeva). Kolme nädala vanustele talledele hakatakse andma sobivat lisasööta. Võõrutatud talled jäetakse jälgimisele lambalauda või vastavasse registrisse kantud nuumamiskeskuste spetsiaalsetes osakondades. Talled saavad eelkõige teraviljast, õliseemnetest, valgurikastest taimedest ja põhust söödakontsentraate. Tapatallede sööt koosneb üksnes teraviljast, õliseemnetest ja valgurikastest taimedest.

Kaitstud geograafilise tähisega hõlmatud tapatalled peavad olema pärit reguleeriva asutuse registrisse kantud põllumajandusettevõttest ning jõudma tapamajja selgesti identifitseerituna.

Tallede tapmine ja rümpade korrastamine toimub tapamajades ja lihalõikusettevõtetes, milles suudetakse tõendada, et toode vastab spetsifikaadi nõuetele ja rajatised vastavad kehtivatele õigusaktidele, toote jälgitavuse tagamiseks peetakse asjakohast dokumentatsiooni ning korrapäraste kontrollide teostamine on lubatud. Eesmärk on tagada, et kaitstud geograafilise tähisega toode „Cordero de Extremadura” on kaitstud ja selle terviklikkus säilib. Tallede transportimise aeg nende päritolufarmist tapamajani ei tohi ületada kahte tundi. Selle eesmärk on vältida transportimise ajal loomadele tekkivat stressi ning seega ennetada niisugusest stressiolukorrast tingitud pH taseme kõikumise tagajärjel liha kvaliteedi halvenemist.

Reguleeriv asutus kontrollib, et loomarümpade esitamine ja tükeldamine ei põhjusta liha kvaliteedi halvenemist.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Turule viidaval kaitstud geograafilise tähisega lihatootel on sertifitseerimismärk, millel on sõnad „Indicación Geográfica Protegida „Cordero de Extremadura”” või Euroopa Liidu sümbol ning lisaks margitoote nimetusele ka reguleeriva asutuse logo.

Sõltumata turule viidava inimtoiduks ettenähtud kaitstud geograafilise tähisega lihatoote vormist peab tootel olema sertifitseerimismärk, mille nummerdatud märgise järgi on liha selgesti kindlaks tehtav ega tekita tarbijates segadust.

4. Geograafilise piirkonna täpne määratlus:

Kaitstud geograafilise tähisega „Cordero de Extremadura” talleliha toodetakse Extremadura piirkonna piiridesse jääval alal.

5. Seos geograafilise piirkonnaga:

5.1. Geograafilise piirkonna eripära:

Juba Foiniikia, Rooma ja Araabia vallutajate ajal kaitsti ja laiendati selles piirkonnas lambakasvatust; kuningas Alfonso X ajal asutati Honrado Concejo de la Mesta de los Pastores (lambakasvatajate ühingu aukogu), mis tähendas Hispaania lambakasvatuse jaoks oluliste muudatuste aega.

Geograafilises piirkonnas on olemas nii vajalik tõulambakari, ajaloolised lambakasvatuse traditsioonid ja ka traditsiooniline põllumajandustootmine ja põllundustavad. Piirkonna füüsikalised ja geograafilised omadused ühtivad karjamaade ja muude ekstensiivse karjakasvatuse jaoks sobivate rohumaade omadustega. Piirkond hõlmab ala, mis on muudest geograafilistest piirkondadest selgelt eristatav oma geofüüsikaliste omaduste, muldade, pärismaise floora ja fauna, karjakasvatuse, sademete hulga, päikesepaiste kestuse ja kliima poolest.

200–800 m kõrgusel asuv piirkond hõlmab tasandikke ja pigatasandikke. Piirkonnas valitseb poolkuiv, ookeani lähedusest mõjutatud mõõdukas vahemereline kliima, aasta keskmine temperatuur on vahemikus 16–17 °C, talved on külmad ja suved soojad. Aasta keskmine sademete hulk on vahemikus 450–850 mm, kõige rohkem sajab vihma talvel ja varakevadel, suvel sademeid ei ole. Aasta päikesepaisteliste tundide arv on rohkem kui 3 000.

Karjamaa ökosüsteem hõlmab suurimat osa Extremadura piirkonnast, mis sajandite vältel on inimtegevuse tagajärjel arenenud vahemerelisest metsamaast. Traditsiooniline karjakasvatusviis on ekstensiivne ning loomad (metsloomad ja kodustatud loomad), keskkond ja inimtegevus on omavahel olnud alati tasakaalus. Rohtne karjamaa on ökosüsteemi peamine energiaallikas, mis koosneb erinevatest taimedest, mille hulgas on arvukalt isekülvavaid mitmeaastaseid rohttaimi.

5.2. Toote eripära:

Kaitstud geograafilise tähisega „Cordero de Extremadura” talleliha on saadud loomadelt, kellel on järgmised eriomadused.

a) Põllumajandustootmine. Ekstensiivse karjakasvatuse puhul jäävad emapiimast toituvad talled uttede juurde kuni võõrutamiseni ning saavad sel ajal lisasööta, mis koosneb peamiselt tera- ja kaunviljast. Tapatallede söödakontsentraadi ja teraviljapõhuga nuumamine toimub üksnes sisetingimustes. Tapale viidavate loomade vanus ei ole kunagi rohkem kui 100 päeva.

b) Kaitstud geograafilise tähisega „Cordero de Extremadura” toote toorainena kasutatavate tallede vanemloomad on järgmiste tõutunnustega. Uted: meriino või meriino ning meriino Precozi, meriino Fleischschafi ja Ile de France'i ristandid, kusjuures vähemalt pooled vanemloomad peavad olema meriino tõugu. Jäärad: puhast meriino tõugu või meriino tõu mis tahes liini lihthübriidid (meriino, meriino Precoz, meriino Fleischschaf, Ile de France ja Berrichon du Cher).

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Taotlus tunnustada toodet kaitstud geograafilise tähisega „Cordero de Extremadura” on põhjendatud liha eriomaduste ja toote mainega.

a) Toote eripära:

Liha pehmus, mahlakus; värvus ja rasvasisaldus on tingitud Extremadura piirkonna iseloomulikest tootmissüsteemidest, millest annavad tunnistust mitmed uuringud:

„Talleliha koostise ja organoleptiliste omaduste jaoks on olulise tähtsusega Extremadura piirkonnale iseloomulik tootmissüsteem, mis on tihedalt seotud kaitse all oleva territooriumi karjamaade ökosüsteemi, karjapidamistavade, söötmise ja paljunduskarja omadustega” (Sañudo et al. (1997), Díaz et al (2005)).

Extremadura piirkonnale iseloomulik tootmissüsteem, mille aluseks on karjamaade ökosüsteemi looduslikud varud, tallede pidamine uttede juures kogu nende kasvamise ajal, nende sööt ja tapavanus, on olulise tähtsusega liha selliste eriomaduste jaoks nagu pehmus, värvus ja mahlakus.

b) Toote „Cordero de Extremadura” maine:

Karjakasvatus on olnud alati piirkonna majanduse alustala ning eelkõige on olnud oluline osa lambakasvatusel, millest annavad tunnistust sellised ajaloolised allikad nagu 18. sajandi katastri El Catastro del Marqués de la Ensenada kanne rohkem kui 1 300 000 pealise lambakarja kohta.

Lisaks leidub hulgaliselt näitlikke viiteid, millel on otsene seos Extremadura karjamaadel peetavate lammaste (eelkõige meriino tõug) kvaliteediga.

„Extremadura nimega on määratletud piirkonnad, mida kasutatakse taimetoiduliste rändkariloomade talvekarjamaadena. Väljend extremar el rebaño tähendab uttede ühes ja tallede teises kohas eraldi pidamist. See tava andis nime Extremadura piirkonnale. Piirkond on üks osa talvekarjamaadena tuntud Traslasierra orgudest: „keelatud” karjamaad, millele kohalikel elanikel ei ole õigust … (ja juba lähevad lamburid talvekarjamaadele (extremadura – kirjutatud väiketähtedega)”„La Historia de Extremadura”, Hoy (ed.), Diario de Extremadura (1997).

Ivan Sorapan kirjutas 1616. aastal teoses „Medicina española contenida en proverbios vulgares de nuestra lengua” Extremadura kohta:

„… karjatamiseks kasutatavate karjamaade hea kvaliteet ja tammetõrud kasvatavad liha kogu Vana-Kastiilia ja õukonna, La Mancha, Toleedo kuningriigi, Sevilla ja Granada jaoks …”

„Õigusega on öeldud, et Extremaduras aretatud tõug on kuulus kogu maailmas, ning ainuüksi Guadiana kallastel karjatatakse igal aastal rohkem kui 500 000 pealist veise- ja lambakarja …”

Extremadura talleliha tähtsuse suhtes ei saa olla mingit kahtlust, võttes arvesse, et ühe osa piirkonna ajaloost moodustab selle kulinaaria-alane traditsioon – aegade jooksul selles piirkonnas kanda kinnitanud elanike toitumistavad. Aegade jooksul on ajaloolased Extremadura talleliha väärtuslikke omadusi ülistanud arvukates tsitaatides.

— Teoses „Historia Universal de la Primitiva y Milagrosa Imagen de Ntra Sra. de Guadalupe”, 1743, leiab viiteid kuningas Karl V kulinaarsetele eelistustele. „Elades tagasitõmbunult Yuste kloostris, külastas majesteet kord kuus kloostriülemat, sest temasse suhtuti selles majas suure poolehoiuga, aga ka lambaliha pärast, mida talle seal serveeriti …”

— Dionisio Pérezi raamatus „Guía del buen comer español”, 1952, kirjeldab kuulus dr Thebusse Extremadura piirkonna kööki ning tõstab esile kahte rooga, mida ta iseloomustab sõnaga „majesteetlik”: talleliha sisaldav ühepajatoit caldereta de los pastores ja kanalihast pollo caminero.

Toote „Cordero de Extremadura” maine tänapäeval:

Tallelihast roogade kohta leidub arvukalt retsepte: caldereta extremeña, cochifrito de borrego, carnero con orégano, chanfaina, manos de cordero jne retseptiraamatus „Recetario de Cocina extremeña: Estudio de sus orígenes”, Universitas Editorial, 1985.

Tootega „Cordero de Extremadura” seotud traditsioon ja maine kestavad edasi. Piirkonna restoranide ja gurmaanide nõudlus „Cordero de Extremadura” järele suureneb pidevalt; kõnealust lihatoodet kasutatakse sageli nn uue köögi roogade koostisosana (retseptiraamat „Nuevo Recetario de Cocina Extremeña” (2001)).

Kaitstud geograafilise tähisega toote „Cordero de Extremadura” ainulaadsust kinnitavad hiljuti teostatud uuringud:

— „Caracterización de la calidad de la canal de los corderos con D. E. „Cordero de Extremadura” y „Cordero Manchego” ” (Alonso, I, Sánchez, C, Pardos, J. F., Pardos, J. J.; Delfa, R, Sierrra, I, Fisher, A (1999));

— Identificación y adecuación de la calidad y la composición de la carne de diferentes tipos ovinos europeos. Adaptación a las preferencias de los consumidores. Proyecto FAIR3-CT96-1768 „OVAX” (Sañudo, C et al. (1999));

— „Evaluación de los caracteres cuantitativos y cualitativos de las canales de corderos obtenidas en distintos sistemas de explotación” (María de la Montaña López Parra (2006)).

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://aym.juntaex.es/NR/rdonlyres/694B12E7-A6EF-41B3-971A-2F72813DF862/0/PliegoIGP_Cordero.pdf

(1) ELT L 93, 31.3.2006, lk 12.